b'\n_START_ARTICLE_\nKatinski pokol\n_START_PARAGRAPH_\nKatinski pokol (tudi pokol v Katinskem gozdu, Katinski incident) je naziv za mno\xc5\xbei\xc4\x8dno usmrtitev poljskih \xc4\x8dastnikov s strani Sovjetske zveze leta 1940. Poboje je izvr\xc5\xa1ila NKVD._NEWLINE_Samo \xc5\xa1tevilo \xc5\xbertev, usmr\xc4\x8denih v treh mno\xc5\xbei\xc4\x8dnih grobovih, ni natan\xc4\x8dno opredeljeno. Sega od 1.803 (BBC poro\xc4\x8dilo iz 2005), 14.540 (Rusko voja\xc5\xa1ko to\xc5\xbeilstvo, 2005) do preko 27.700 (ukaz o ustrelitvi, 1940)._NEWLINE_Najve\xc4\x8dji del \xc5\xbertev so predstavljali \xc4\x8dastniki in pod\xc4\x8dastniki Poljskih oboro\xc5\xbeenih sil, ki so postali vojni ujetniki med in po napadu na Poljsko. Pobiti so bili tudi \xc5\xa1tevilni civilisti, ki so bili obto\xc5\xbeeni vohunstva, posestniki, tovarnarji, uradniki,... Med \xc5\xbertvami je bilo najve\xc4\x8d Poljakov, poleg tega pa so bili usmr\xc4\x8deni \xc5\xa1e Judje, Ukrajinci in Belorusi._NEWLINE_Po podatkih CIE (vir) so v Katinu umrli: 1 admiral, 2 generala, 24 polkovnikov, 79 podpolkovnikov, 258 majorjev, 654 stotnikov, 17 kapitanov, 3.420 pod\xc4\x8dastnikov, 7 kaplanov, 3 posestniki, princ, 43 uradnikov, 85 civilistov, 131 beguncev, 20 univerzitetnih profesorjev, 300 zdravnikov, ve\xc4\x8d sto odvetnikov, in\xc5\xbeenirjev ter u\xc4\x8diteljev, 100+ pisateljev in novinarjev, 200 pilotov ..._NEWLINE_Sam zlo\xc4\x8din se je zgodil v Katinskem gozdu, blizu vasi Gnezdovo v bli\xc5\xbeini Smolenska. Voja\xc5\xa1ke osebe so bile prepeljane iz bli\xc5\xbenjih vojnoujetni\xc5\xa1kih tabori\xc5\xa1\xc4\x8d Kozelsk, Starobelsk in Osta\xc5\xa1kov, medtem ko je NKVD civiliste prepeljal iz razli\xc4\x8dnih zaporov iz Zahodne Belorusije, Zahodne Ukrajine, Poljske ..._NEWLINE_Sam pokol je bil odkrit leta 1943, ko je Wehrmacht preiskal poro\xc4\x8dila okoli\xc5\xa1kih prebivalcev o teh usmrtitvah. 30. aprila 1943 je mednarodna komisija sodnih medicincev in patologov iz 12 univerz in nevtralnih dr\xc5\xbeav za\xc4\x8dela prvo preiskavo tega zlo\xc4\x8dina. Dokazi so pokazali na odgovornost Sovjetske zveze. Januarja 1944 je posebna sovjetska komisija objavila svoje poro\xc4\x8dilo, v katerem je\xc2\xa0\xc2\xbbugotovila\xc2\xab, da so poboj 11.000 Poljakov storili Nemci ter leta 1943 objavili la\xc5\xbena poro\xc4\x8dila ter dokaze. Na n\xc3\xbcrnber\xc5\xa1kih procesih je Sovjetska zveza zvalila krivdo na Tretji rajh._NEWLINE_Leta 1952 je Kongres ZDA (uradni naslov The Katyn Forest Massacre, House Report No. 2505, 82nd Congress, 2nd Session (December 22. 1952)) ugotovil odgovornost ZSSR za vojni zlo\xc4\x8din. Leta 1959 je KGB podal poro\xc4\x8dilo o medvojnih pobojih poljskih dr\xc5\xbeavljanov, v kateri navaja, da je v Katinu umrlo 4.421 \xc4\x8dastnikov._NEWLINE_Sovjetska zveza je to zanikala do leta 1990, ko je priznala odgovornost za vojni zlo\xc4\x8din.'